У інтэрвію агенцтву БелаПАН сустаршыня грамадзкага аргкамітэту гісторык Ігар Кузьняцоў назваў адказ КДБ станоўчым, бо, лічыць ён, грамадзкасьці ўскосна прапанавана самастойна правесьці мерапрыемствы ў рамках Года памяці. Разам з тым вучоны лічыць амаральным адмову дзяржавы адзначаць год памяці 70-годзьдзя трагедыі 1937 года, калі, паводле самых мінімальных падлікаў, было расстраляна больш за 300 тысяч ураджэнцаў Беларусі. Акрамя таго, паводле яго слоў, прыведзеныя ў хроніках памяці сьпісы рэпрэсаваных зьяўляюцца няпоўнымі і ўключаюць толькі грамадзян, афіцыйна рэабілітаваных па лініі КДБ да 1997 года, і тое выбарачна. "Вось чаму застаецца актуальным выданьне кніг памяці ахвяр сталінскіх рэпрэсій па абласьцях і Мінску. Так, у хроніку памяці сталіцы ўключана не больш за 10 працэнтаў імёнаў рэпрэсаваных, тады як, паводле самых мінімальных падлікаў, у горадзе было расстраляна больш за 50 тысяч чалавек", -- падкрэсьліў вучоны.